钦定古今图书集成/方舆汇编/边裔典/第040卷 > 苍霞草 > 《议倭》唐·枢
## 钦定古今图书集成/方舆汇编/边裔典/第040卷 > 苍霞草 > 《议倭》唐·枢

太祖高皇帝定鼎之二年，遣使臣赵秩招谕日本。次
年，其国王良怀奉表入贡。五年复遣僧祖阐往谕之，
随遣人奉方物。时祖阐之使也，僧宗泐以诗赠别，而
高皇帝亲和之，有“同仁无遐迩”之句。十三年，贡使无
表文，俱发三边安插。十四年，贡使表有前使姓名，乃
悉放还。自十五年贼臣胡惟庸党备倭指挥林贤入
倭构乱。十六年，入寇金乡卫。十九年进巨烛，暗藏火
药兵器，佐惟庸为不轨。于是《高皇帝》立训，绝其往来。
夫招之者，帝王无外之仁也。无验而拘之，及得其真
而即归之中国，柔远之礼也。其奸深祸结，示以永拒，
圣人诛罪之义也。然不即勤兵征讨，以训令代𫓧钺，
明于势之所不及，不欲以全律之也，况罪以罪乎？其
人岂终罪其国，无可宥之日耶？是则良怀亡而圣怒
宜息矣。故当文皇帝继世定贡加赉遣使给符封，其
镇山初禁，似与全释。盖后先殊局，彼此异宜，而其致
一也。尝考《大明律》：凡将物私出外境货卖及下海者，
罪止杖一百；将人口军器出境及下海者，绞；因而走
泄事情，斩。及考《问刑〈条例〉》：擅造二桅以上大船，将带
违禁货物下海往番国买卖，潜通海贼，同谋结聚及
为乡导，劫掠良民者，处以极刑。若止将大船雇与下
海之人分取番货，及纠通下海之人接买番货，发边
卫充军。若小民撑使单桅小船，于海边近处捕鱼采
木，巡捕官兵不许扰害。《钦惟皇猷》，防民以恶交，而不
强遏其贩贸；杜民以奸构，而不直挠其生业。故海上
境外之货，实与彝为市。罪惟杖而不过，谓不胜其重
也。其诛蕲焉，则人口军器恐资寇兵，益盗党耳。违式
巨舰，虽成济具，而原其所欲为。若只从互市，罪亦不
列死款。夫然后知先皇帝制律之意，严奸宄以沮其
渐，复因利用以体其情。苟当事者不意论，慎测一切
矫枉而逾于直，夫岂先皇帝“大道为公”之谓哉！